Die onthaal het Saterdag in die Kaapse stadsaal plaasgevind. Dié gebou is baie spesiaal vir haar, vertel Quanita.
Die aktrise met die borrelende persoonlikheid het die koppe laat draai in ’n rooi-en-goud uitrusting en het met ’n rooifluweel-hooftooisel op haar kop gepryk.
“Ek het Indië verlede jaar besoek en het die materiaal vir my goue trourok en die romp daar gekoop. Ek was geïnspireer deur die kultuur daar,” vertel sy oor haar bruidsuitrusting.
"Ek moet sê ons het onsettend mooi gevoel en gelyk. Die hooftooisel was 'n gelukkige ongeluk! En toe ek sien dat dit my Moslemerfenis en plaaslike Suid-Afrikaanse styl kombineer, was ek in die wolke. Maar drie meter fluweel op my kop was nogal 'n uitdaging,” sê sy.
Van die Maleierkoor wat tradisionele Afrikaanse trouliedjies gesing het, die toesprake, die voorlesing uit die Koran, die nageregte en selfs die springmieliemasjien was ’n hoogtepunt op die mooi dag.
Quanita vertel grappenderwys dat sy nie eens seker is wat sy vir die volgende uur gaan doen nie, maar die nabye toekoms sluit beslis in troukoek eet en om die ongelooflike geskenkbewyse te gebruik en die winkels in te vaar.